# KAPOSVÁR MEGYEI JOGÚ VÁROS

**POLGÁRMESTERE**

1. változat

**ELŐTERJESZTÉS**

**a Magyar Ökumenikus Segélyszervezettel kötendő feladat-ellátási és támogatási szerződésről**

Kaposvár Megyei Jogú Város Közgyűlése a 71/2016. (IV.28.) önkormányzati határozat 1. pontjával döntött arról, hogy 2016. május 1-jétől a Magyar Ökumenikus Segélyszervezet (továbbiakban: Segélyszervezet) számára térítésmentesen biztosítja a Kaposvár, Pécsi u. 52. szám alatti közösségi házat Biztos Kezdet Gyerekház, illetve Gyerekek és Fiatalok Fejlesztő Háza céljára - külön megállapodás alapján. A Közgyűlés ugyanezen határozat 2. pontjával döntött arról, hogy feladat-ellátási szerződést köt a Segélyszervezettel Biztos Kezdet Gyerekház, illetve Gyerekek és Fiatalok Fejlesztő Háza, gyermekjóléti alapellátás biztosítása érdekében.

A Biztos Kezdet Gyerekházak működtetéséről szóló pályázatokat az Emberi Erőforrások Minisztériuma írja ki, legkésőbb tárgyév július 31-ig. A támogatásokról szóló döntés és az azt követő szerződéskötés feltételezett időpontja 2017. év első fele, mely időpontig a Segélyszervezet a számára biztosított Pécsi utcai közösségi házban Gyerekek és Fiatalok Fejlesztő Háza működtetésével kíván segítséget nyújtani a területen élő hátrányos helyzetű, kisgyermekes családok, valamint az 5-18 éves fiatalok számára.

A kisgyermekes családok számára szociális és információs tanácsadás, gyerekfejlesztő foglalkozások, tematikus programok lennének elérhetőek, a fiatalok számára pedig közösségi és tematikus programokat, fejlesztő foglalkozásokat szerveznének.

A feladat- ellátási és támogatási szerződés jelen előterjesztés melléklete, melynek jóváhagyását javasolom a Közgyűlés felé.

Kérem a Tisztelt Közgyűlést, hogy a határozati javaslatot támogassa.

**Kaposvár, 2016. május 23.**

 **Szita Károly**

  **polgármester**

**HATÁROZATI JAVASLAT:**

Kaposvár Megyei Jogú Város Közgyűlése úgy határozott, hogy a Magyar Ökumenikus Segélyszervezettel feladat-ellátási és támogatási szerződést köt Biztos Kezdet Gyerekház, annak indulásáig Gyerekek és Fiatalok Fejlesztőháza működtetésére.

A Közgyűlés felhatalmazza a polgármestert a feladat-ellátási szerződés aláírására.

Felelős: Szita Károly polgármester

Közreműködő: dr. Gróf Regina irodavezető

Molnár György igazgató

Határidő: 2016. június 30.

*Melléklet*

**FELADAT- ELLÁTÁSI ÉS TÁMOGATÁSI SZERZŐDÉS**

amely létrejött egyrészről **Kaposvár Megyei Jogú Város Önkormányzata** (adószám: 15731591-2-14, törzsszám: 731597, képviseli Szita Károly polgármester) **7400 Kaposvár, Kossuth tér 1**., mint megbízó (a továbbiakban: Önkormányzat),

másrészről a **Magyar Ökumenikus Segélyszervezet** (nyilv.tart. szám: 01-02-0003466, képviseli: Lehel László elnök-igazgató) **1221 Budapest, Kossuth L. u. 64.**, mint megbízott (a továbbiakban: Segélyszervezet) között (a továbbiakban együttesen: Felek) alulírt napon és helyen az alábbi feltételekkel:

1. Magyarország helyi önkormányzatairól szóló 2012. évi CLXXXIX. törvény 10 § (2) bek., 13. § (1) bek. 8., 8a pontja alapján Felek megállapodnak, hogy az Önkormányzat által a 71/2016. (IV.28.) önkormányzati határozat 1. pontja alapján jóváhagyott, 2016. május 1-től hatályos külön megállapodás szerint a Segélyszervezet vállalja a számára térítésmentes használatba adott Pécsi u. 52. szám alatti Közösségi Házban Biztos Kezdet Gyerekház működtetését várhatóan 2017. május 1-jétől.
2. A Segélyszervezetet a Bíróság a 0100/Pk.65338/1991 számú végzésével közhasznú szervezetként vette nyilvántartásba.
3. A Segélyszervezet a Biztos Kezdet Gyerekház ellátás indulásáig az alapító okiratában rögzítetten, Kaposvár, Pécsi u. 52. szám alatt *Szociális és* *Fejlesztő Központ, Kaposvár, Gyerekek és Fiatalok Fejlesztő Háza* néven ellátást biztosít, melynek keretében a hátrányos helyzetű településrészen élő és veszélyeztetett helyzetű 0-5 éves gyermeket nevelő családoknak, valamint 5-18 éves gyerekeknek, fiataloknak nyújt támogatást közösségi és egyéb programokon, szolgáltatásokon keresztül.
4. Az ellátás biztosításáért az Önkormányzat vállalja, hogy a Pécsi u. 52. szám alatti közösségi házban folytatandó tevékenységhez a Segélyszervezet által benyújtott, és az Önkormányzat által jóváhagyott költségvetés alapján támogatást nyújt a Gyerekek és Fiatalok Fejlesztő Háza ellátások kiadásaira, illetve a Biztos Kezdet Gyerekház működtetésének megkezdését követően, annak állami támogatásból nem finanszírozott kiadásainak mértékéig.

Az Önkormányzat a támogatást a tevékenység megkezdésétől nyújtja, 2016. évben havi 892.750 Ft összegben.

1. Felek a tárgyévet követő év január 31-éig a költségek és bevételek ismeretében elszámolnak egymással.
2. Felek a tárgyévet megelőző év november 30-áig áttekintik a Segélyszervezet tárgyévre vonatkozó költségvetését, melynek támogatásáról az Önkormányzat a tárgyévre vonatkozó költségvetése elfogadása során dönt, mely támogatási összeget évente külön megállapodásban rögzítik. A költségvetés elfogadásáig az előző évre érvényes támogatás időarányos részét folyósítja a Segélyszervezet részére az Önkormányzat.
3. Segélyszervezet tudomással bír arról, hogy a Biztos Kezdet Gyerekház feladat ellátása a 369/2013. (X.24. ) Korm. rendeletben foglaltak szerint működési engedélyhez kötött, annak beszerzéséről a Segélyszervezet köteles gondoskodni.
4. Segélyszervezet vállalja, hogy az e megállapodás alapján biztosított feladatok ellátásáról évente, tárgyévet követő január 31-ig szakmai beszámolót készít, melyet megküld az Önkormányzatnak. Az Önkormányzat megkeresésére a Segélyszervezet a megállapodásban rögzített tevékenységét érintő adatokról szükség esetén külön felvilágosítást ad, továbbá teljesíti a jogszabályok által előírt statisztikai adatszolgáltatási, tájékoztatási, értesítési és nyilvántartási kötelezettségét.
5. Segélyszervezet nyilatkozik, hogy az egyesülési jogról, a közhasznú jogállásról, valamint a civil szervezetek működéséről és támogatásáról szóló törvény 30. § és 75. §-ának megfelelően a 2011. évi beszámolóját BESZ 00016316 iktatószámon, a 2012. évi beszámolóját BESZ 00051572 iktatószámon, a 2013. évi beszámolóját BESZ 00102946 iktatószámon letétbe helyezte, a 2014. évi beszámolóját EB00018028 iktatószámon letétbe helyezte, a 2015. évi beszámolóját EB00010817 iktatószámon megküldte az Országos Bírósági Hivatalnak,

Segélyszervezet tudomásul veszi, hogy a támogatási összeg utalására **tárgyév május 31.** után fenti kötelezettségének az előző. évi beszámolóra vonatkozó teljesítése, és annak megtörténtének igazolása esetén kerülhet sor.

1. Az államháztartásról szóló2011. évi CXCV. tv. 53. §-aalapján a kedvezményezettet beszámolási kötelezettség terheli a költségvetési támogatás rendeltetésszerű felhasználásáról. A fenti jogszabály értelmében a Segélyszervezet köteles a támogatási összegnek 1. pontban meghatározott célra történő felhasználásáról legkésőbb **tárgyévet követő év január 31-ig** a támogató felé elszámolni, melyhez a felhasználás bizonylatait másolatban mellékeli. Ha a kedvezményezett a beszámolási kötelezettségének határidőben nem vagy nem megfelelő módon tesz eleget, e kötelezettségének teljesítéséig a költségvetési támogatás folyósítása felfüggesztésre kerül. Nem teljesítés esetén a visszafizetendő összeget és annak kamatait az állami adóhatóság megkeresésre adók módjára hajtja be.
2. Segélyszervezet a támogatás felhasználásáról pénzügyi beszámolót köteles küldeni a Támogató részére. A beszámolót pénzügyileg rendezett, a támogatott nevére kiállított hitelesített számlák összesítőjével, az elszámolást alátámasztó egyéb dokumentáció hiteles másolatával kell benyújtani a Támogató részére. A számlák, egyéb bizonylatok eredeti példányára rá kell vezetni, hogy a ***„Kaposvár Megyei Jogú Város Önkormányzatával kötött………………......számú támogatási szerződés terhére elszámolva”****.*
3. Felek megállapodnak abban, hogy az Önkormányzat jogosult a támogatás rendeltetésszerű felhasználását helyszínen ellenőrizni.
4. a.) A költségvetési támogatások jogosulatlan igénybevétele, jogszabálysértő vagy nem rendeltetésszerű felhasználása, illetve a támogatásról - **a Magyar Ökumenikus Segélyszervezet nevére kiállított** - hitelesített számlamásolatokkal történő **beszámoló** elmulasztása esetén az államháztartásról szóló 2011. évi CXCV. törvény 53/A §-a alapján visszavonhatja, a támogatási szerződéstől elállhat, azt felmondhatja, illetve kezdeményezeti annak felmondását. Ebben az esetben a kedvezményezett a jogosulatlanul igénybe vett költségvetési támogatás összegét a 368/2011. (XII.31.) Kormányrendelet 98. §-a szerinti kamattal, késedelem esetén késedelmi kamattal növelt mértékben köteles visszafizetni a támogató 11743002-15398006 számú költségvetési elszámolási számlájára.

b.) Abban az esetben, ha az 1. pontban meghatározott cél megvalósítására fordított összeg kevesebb a támogatási összegnél, akkor a támogatott a fel nem használt költségvetési támogatás összegét a 368/2011. (XII.31.) Kormányrendelet 98. §-a szerinti kamattal, késedelem esetén késedelmi kamattal növelt mértékben köteles visszautalni a támogató 11743002-15398006 számú költségvetési elszámolási számlájára.

1. Az e megállapodás alapján biztosított ellátásokkal kapcsolatban felmerülő panaszokat a Segélyszervezet köteles kivizsgálni. A panaszról, a vizsgálat eredményéről és a megtett intézkedésről írásban tájékoztatja az Önkormányzatot.
2. A 3. pontban megjelölt közösségi ház használatáról, valamint a rezsi és egyéb költségek megfizetéséről szóló rendelkezéseket a Felek közti, 2016. május 1. napjától hatályos külön megállapodás tartalmazza.
3. Jelen megállapodást Felek **2016. július 1. napjával határozatlan időtartamra**, de legfeljebb a közfeladat ellátásának időtartamára kötik.
4. Jelen megállapodást mindkét fél 90 napos felmondási határidővel jogosult egyoldalúan indokolás nélkül felmondani.
5. A szerződésben nem tárgyalt kérdésekben a Polgári Törvénykönyv vonatkozó előírásai az irányadóak

Jelen szerződést Felek annak elolvasása, tartalmának megértése és magukra nézve kötelezőnek elismerése után, mint akaratukkal mindenben megegyezőt, helybenhagyólag aláírták.

**Kaposvár, 2016…………….. …………., 2016 ……………**

|  |  |
| --- | --- |
| ………………………………………. | ………………………………………… |
| **Kaposvár Megyei Jogú Város Önkormányzata** | **Magyar Ökumenikus Segélyszervezet** |
| **képviseli** | **képviseli** |
| **Szita Károly polgármester** | **Lehel László elnök-igazgató** |

***Pénzügyi ellenjegyző:***

 **…………………………………**

 **Molnár György**

 **gazdasági igazgató**